Vuurvegtoerusting vir nóg twee provinsiesDie manne wat agter die boere in Noordwes staan is Anton Niemann, ARF direkteur; Daan van der Merwe, adjunkpresident, Agri NW; Willem de Chavonnes Vrugt, Agri NW president; Soyama Jita, Toyota hoof van korporatiewe verkope; Lutz Nell, ARF vrywilliger en Cobus van Zyl Agri NW se adjunkpresident. (Foto: Verskaf) Die Agri Relief Foundation (ARF) se #helpstopfire-veldtog het soveel momentum opgebou dat Noordwes en Mpumalanga ook nou brandbestrydingstoerusting kon ontvang. Die vernietigende veldbrande verlede jaar in die Vrystaat en Noord-Kaap, waarin weiding van honderde duisende hektaar verwoes is, het meegebring dat ARF ŉ uitdaging aan gesondheidsmaatskappye in die veebedryf gerig het om elk R15 000 te skenk, waarmee twee petrolblasers en een vuurvegter gekoop kon word. Dr. Frikkie Maré, ŉ direkteur van ARF, het die uitdaging in die eerste week in Junie op YouTube geplaas en sê dié organisasie sou oorspronklik net toerusting aan die Vrystaat en Noord-Kaap geskenk het. Antrovet het eerste ŉ skenking gemaak waarna Zoetis gevolg het. Twee maatskappye wat anoniem wou bly, het ook bygedra en AgriBonus, die lojaliteitsprogram vir boere, het toe ook besluit om aan die stryd teen brande deel te neem en ŉ skenking gemaak. Frik van der Westhuizen, ARF vrywilliger, ontvang ‘n geldelike skenking van Justin Frewin, eienaar van Antrovet. (Foto: Verskaf) Lede van die publiek is ook gevra om enige bedrag te skenk en aan die einde van Junie, toe die veldtog gestaak is, kon 30 petrolblasers gekoop word. Dit is gelykop verdeel en aan Vrystaat Landbou en Agri Noord-Kaap oorhandig, sodat hulle gereed kan wees wanneer die brandseisoen in Julie begin. Ná die skenkingstydperk verby was, het Toyota en Hino ook besluit om tot die goeie doel by te dra en saam met die ARF se reserwefonds kon die veldtog in Mpumalanga en Noordwes herhaal word. In die begin van Augustus is 15 petrolblasers aan Noordwes Landbou oorhandig en daarna is ses hoëdrukvuurvegters aangekoop om aan Mpumalanga Landbou te oorhandig. Dit is verder versprei aan die Davel-boerevereniging en Ermelo-Oos-boerevereniging. Dave Harris van Davel-boerevereniging ontvang ‘n vuurvegter wat aan Mpumalanga landbou geskenk is. (Foto: Verskaf) “ARF sal sy bes doen om voortaan verdere hulp te verleen deur die geskenkte toerusting te onderhou en te vervang indien nodig. Dit hang wel af van beskikbare hulpfondse en bydraes van die gemeenskappe en ondernemings,” sê Maré. “Een van die groot dinge wat die ARF uniek maak, is dat dit sy toekomsblik is om sterk verhoudings met die Suid-Afrikaanse landbougemeenskap te bou, om te verseker dat die beste hulp verleen word wat die grootste spoor sal laat. Lion du Plessis van Ermelo-Oos-boerevereniging ontvang ‘n vuurvegter wat aan Mpumalanga landbou geskenk is. (Foto: Verskaf) “Ondernemings kan deelneem deur skenkings te maak wat gebaseer is op verkope van produkte, of net geldbydraes lewer of produkte skenk. Daarmee saam word mense ook aangemoedig om skenkings aan die ARF te maak. “ARF glo vas in ons slagspreuk – saam maak ons dit beter.” Besoek gerus die ARF-webblad om meer te wete te kom of ŉ bydrae te maak.